謁桐鄉張府君廟
作者：郭祥正
朝代：宋

paragraphs: 桐鄉富山水，此地最深秀。
諸峰合屏圍，二岡屹龍鬭。
谷暖禽語滑，岸束溪聲逗。
老木如巨賢，森衞備前後。
神功金刻存，廟古何年構。
衣冠近唐人，名字嗟莫究。
憫旱鞭怒蛟，深潭此身仆。
明誠動蒼天，雷雨洗白晝。
至今福斯民，血食固宜厚。
予生本屯賤，竊位憂致寇。
約身既多缺，何以撫耆舊。
况瞻賢達跡，彼美松柏茂。
芳醪薦樽爵，馨蔬實籩豆。
悠悠神之思，餘光破昏愗。
歸歟歌蕪辭，聊用答靈祐。